Gravitacija (film)

***Gravitacija*** je britansko-američki naučnofantastični triler snimljen 2013. u 3D tehnici. Režiju je uradio Alfonso Cuaron koji je bio i koproducent i saradnik na montaži. Glavne uloge tumače Sandra Bullock i George Clooney kao astronauti sa zadatkom da unište spejs šatl u orbiti i njihov pokušaj da se vrate na Zemlju.

Cuaron je napisao scenarij sa sinom Jonásom i pokušao je uraditi film sa studijem Univerzal. Prava za snimanje su prodata Warner Brosu, gdje je projekt na kraju bio prihvaćen. David Heyman, koji je prethodno radio s Cuaronom na filmu *Harry Potter i zatvorenik iz Azkabana*, producirao je film zajedno s njim. * Gravitacija* je napravljena u Velikoj Britaniji, gdje je britanska kompanija za specijalne efekte  Framestore provela više od tri godine radeći većinu vizualnih efekata za film, koji čine više od 80 od ukupno 91 minute koliko film traje.

U augustu 2013. na 70. Međunarodnom filmskom festivalu u Veneciji bila je premijera filma  a svoju sjevernoameričku premijeru doživio je tri dana kasnije na Telluride filmskom festivalu. 4. oktobra 2013 pušten je na prikazivanje u kinima širom SAD-a i Kanade. Dobio je univerzalno priznanje od kritike i publike; posebne pohvale dobili su Emmanuel Lubezki za fotografiju, Steven Price za filmsku muziku, Cuaron za režiju, Bullock za glumu i Framestore za vizualne efekte. Zarada je iznosila više od 715 miliona dolara širom svijeta, što ga čini osmim po redu filmom sa najviše zarade za 2013 godinu.

Osvojio je ukupno sedam nagrada na 86. dodjeli "Oscara", uključujući Oscara za najbolju režiju za Cuarona, najbolju fotografiju za Lubezkija, najbolje vizualne efekte i najbolju originalnu muziku za Pricea. Film je također nagrađen sa šest nagrada BAFTA, uključujući i nagradu BAFTA za najbolji film i najbolju režiju, te Zlatni globus za najbolju režiju, i sedam nagrada od strane filmskih kritičara.

## Radnja 
Radnja filma se dešava tokom fiktivne misije spejs šatla STS-157. Dr. Ryan Stone (Sandra Bullock) je medicinski inženjer na svojoj ​​prvoj spejs šatl misiji na svemirskom brodu Explorer. Ona je u pratnji veterana astronauta Matta Kowalskog (George Clooney), koji komanduje svojoj ​​zadnjoj ekspediciji. Tokom svemirske šetnje kako bi servisirali Hubble Space Telescope, kontrola misije u Houstonu upozorava tim u vezi sa ruskim projektilom koji je uništio satelit, što je izazvalo lančanu reakciju formirajući oblak krhotina u svemiru. Kontrola misije naređuje da misija bude prekinuta i da šatl odmah počne sa procesom povratka. Komunikacija sa kontrolom misije se gubi ubrzo nakon ovog saopštenja.

Jureće krhotine sa ruskog satelita udaraju u Explorer i Hubble, i odvajaju dr. Stone od šatla, ostavljajući je da pluta svemirom. Kowalski, koristeći opremu za manevrisanje, ubrzo spašava Stone i oni se vraćaju  nazad u spejs šatl. Oni otkrivaju da su pretrpljene katastrofalne štete i da je posada izginula. Oni koriste opremu za manevrisanje kako bi se vratili na Međunarodnu svemirsku stanicu (ISS), koja je u orbiti udaljena samo oko 1,450&nbsp;km. Kowalski procjenjuje da imaju 90 minuta prije nego što polje krhotina završi orbitu i  ponovo ih ugrozi.

Na putu do svemirske stanice, njih dvoje razgovaraju o njenom porodičnom životu i smrti njene mlade kćerke. Dok su prilazili znatno oštećenoj, ali i dalje operativnoj svemirskoj stanici, oni vide posadu koja je evakuisana u jedan od ukupno dva Soyuz modula. Padobran od preostalog Soyuza je aktiviran, što čini kapsulu beskorisnom za povratak na Zemlju. Kowalski predlaže da je iskoriste za putovanje do obližnje kineske svemirske stanice Tiangong, udaljene 100&nbsp;km i da se ukrcaju na jedan od njihovih modula kako bi se sigurno vratili na Zemlju. Sa pomanjkanjem zraka i manevarske snage, njih dvoje pokušavaju da se iskrcaju na svemirsku stanicu dok prolaze. Stone zapliće nogu o padobranske kablove Soyuza i ona se hvata za opasač na odijelu Kowalskog. Uprkos protivljenju Stone, Kowalski se odvaja od konopca kako bi je spasio da ne odleti zajedno s njim, a ona se povlači prema stanici dok Kowalski pluta dalje.

Stone ulazi u stanicu preko komore. Ona ne može ponovo uspostaviti komunikaciju sa Kowalskim i zaključuje da je ona jedina preživjela. Zatim izbija požar, što je prisiljava da se na brzinu dokopa Soyuza. Dok pokušava da se udalji sa kapsulom od stanice, konopci padobrana se zapetljavaju i spriječavaju Soyuz da se odvoji od stanice. Ona izlazi u svemir kako bi se oslobodila kablova, uspjevši da ih se oslobodi baš kad polje krhotina završava svoju orbitu i uništava stanicu. Stone pristaje sa Soyuzom uz Tiangong, ali otkriva da u motoru nema goriva. Nakon kratke radio komunikacije sa jednim ribarem na Zemlji, Stone se miri sa činjenicom da je nasukana i gasi dotok kisika u kabini kako bi počinila samoubistvo. Dok počinje da gubi svijest, Kowalski ulazi u kapsulu. Grdeći je što se predaje, on joj govori da namjesti Soyuzovu raketu za slijetanje kako bi imala pogon kapsule prema Tiangongu. Stone tada shvata da je ponovno pojavljivanje Kowalskog nestvarno, ali joj je ipak dao snagu volje da nastavi. Ona obnavlja protok kisika i koristi raketu za slijetanje kao navigaciju prema Tiangongu, koji ubrzano odlazi van orbite.

U nemogućnosti da pristane sa Soyuzom do stanice, Stone izbacuje sebe preko eksplozivne dekompresije i koristi aparat za gašenje požara kao priručni propeler da odleti do Tiangonga. Stone ulazi u kapsulu Shenzhou baš kad Tiangong počinje da se raspada na gornjem rubu atmosfere. Stone izjavljuje da je spremna da se vrati na Zemlju živa ili mrtva. Nakon ponovnog ulaska u atmosferu, Stone čuje kontrolu misije koja prati kapsulu preko radija. Kapsula se spušta u jezero, ali gusti dim zbog električnog požara unutar Stoneove kapsule prisiljava je da se odmah evakuira. Ona otvara otvor kapsule, zatim voda ulazi i potapa je, ali Stone uspijeva da otpliva na obalu. Ona gleda ostatke Tiangonga kako ulaze u atmosferu i zatim nesigurno korača na kopnu, u punoj gravitaciji Zemlje.

## Uloge 
* Sandra Bullock - dr. Ryan Stone, medicinski inženjer i specijalista misije , koja je na svojoj prvoj svemirskoj misiji.
* George Clooney - poručnik Matt Kowalski; komandant tima. Kowalski je astronaut veteran koji planira da se penzioniše nakon ekspedicije *Explorer*. On uživa da govori priče o sebi i da se šali sa svojim timom, i odlučan je da zaštiti živote svojih kolega astronauta.
* Ed Harris (glas) - kontrola misije u Houstonu, Texas.
* Orto Ignatiussen (glas) - Aningaaq, grenlandski ribar Inuit 
* Phaldut Sharma (glas) - Shariff Dasari, inženjer na brodu *Explorer*.
* Amy Warren (glas) - kapetan *Explorera*.
* Basher Savage (glas) - kapetan Međunarodne svemirske stanice.

## Teme 
Uprkos tome što se radnja dešava u svemiru, film koristi motive iz brodoloma i priča opstanka u divljini i njihove psihološke promjene i otpornost nakon ovih katastrofa. Cuaron koristi Stone za ilustraciju bistrine uma, upornosti, obuke i improvizacija u suočavanju sa izolacijom i smrtnim posljedicama nemilosrdnog Murphyjevog zakona.

Uticaj scena je pojačavan izmjenično između objektivne i subjektivne perspektive, toplog lica Zemlje i dubine mračnog svemira, haosa i predvidljivosti zone krhotina, i tišine vakuuma svemira sa filmskom muzikom. Film koristi jako duge, neprekidne snimke kako bi se  publici dočarala akcija, sa suprotnošću klaustrofobičnih snimaka iz svemirskih odijela i kapsula.

Neki komentatori su primijetili vjerske teme u filmu. Na primjer, fra. Robert Barron u listu Katolički registar sažima tenzije između tehnologije *Gravitacije* i vjerske simbolike. On je rekao: "Tehnologija koju ovaj film legitimno slavi ... ne može nas spasiti, niti može osigurati sredstva pomoću kojih uspostavljamo pravi kontakt jedni s drugima. Rijeka  Ganges na suncu, ikona Saint Christophera, kip Bude, i iznad svega, posjeta  stanovnika neba, signal da postoji dimenzija stvarnosti koja leži izvan onoga što tehnologija može savladati ili imati pristupa ... realnost Boga". Film počinje sa istraživanjem svemira kao vrhuncem ljudske civilizacije, a završava sa alegorijom zore čovječanstva kada se dr. Ryan Stone bori da ispliva iz vode nakon slijetanja, i hvata se za tlo i polako joj se vraća sposobnost da stoji uspravno i hoda. Režiser Cuaron je rekao: . Ostale scene koje prikazuju formiranje života uključuju scene u kojoj Stone počiva u embrionalnom položaju, omotana konopcem koji snažno podsjeća na pupčanu vrpcu. Povratak dr. Stone iz svemira, u pratnji meteorita koji izgleda poput krhotine, može se vidjeti kao nagovještaj da su elementi od suštinskog značaja za razvoj života na Zemlji možda došli iz svemira u obliku meteorita.

## Snimanje 
thumb|David Heyman, Sandra Bullock i Alfonso Cuarón prilikom promocije filma u San Diegu
Alfonso Cuaron je napisao scenarij sa svojim sinom Jonásom. Cuaron je izjavio za magazin * Wired*: "Kao dijete stalno sam gledao film Gregory Pecka *Marooned.*" To je film o prvoj posadi eksperimentalne svemirske stanice koji se vraćaju na Zemlju u Apollo kapsuli koja ima kvar na propeleru. Cuaron je pokušao da ostvari svoj projekt sa studijem Universal, gdje je ostao u fazi pripreme za snimanje nekoliko godina. Nakon što su prodali prava na snimanje, projekt je započeo Warner Bros, koji je otkupio prava. U februaru 2010 projekt je privukao pažnju Angeline Jolie, koja je odbila nastavak filma *Wanted (2008)*. Kasnije tog mjeseca, ona je odbacila film *Wanted 2*, djelomično zbog toga što studio nije želio da plati 20 miliona dolara honorar koji je ona dobila za svoja zadnja dva filma i zbog toga što je htjela režirati film sa temom iz bosanskog rata *U zemlji krvi i meda*. U martu, Robert Downey Jr je ušao u razgovore da dobije glavnu mušku ulogu u filmu.

Sredinom 2010, Marion Cotillard je imala audiciju za glavnu žensku ulogu. U augustu 2010, Scarlett Johansson i Blake Lively su također bili u konkurenciji za ulogu. Portman je odbacila projekt zbog preokupiranosti sa drugim projektima tako da je Warner Bros ponudio ulogu Sandri Bullock. U narednom decembru, sa Sandrom Bullock koja je već potpisala za vodeću ulogu, George Clooney zamjenjuje Downeyja.

Problem snimanja dugih scena u bestežinskom okruženju predstavljao je izazov. Na kraju, tim je odlučio da koristi slike generirane pomoću računara za scene svemirske šetnje i robotizirana vozila za kretanje dr. Stone  kroz unutrašnjost svemirske stanice. To je značilo da je snimanje moralo biti dobro isplanirano unaprijed tako da se roboti mogu isprogramirati.

[thumb|Scena slijetanja je snimljena na jezeru [Lake Powell u Arizoni.]]

*Gravitacija* je imala budžet za snimanje u iznosu od 100 miliona dolara i digitalno je sniman sa ARRI Alexa kamerama. Glavno snimanje je započelo krajem maja 2011. Živi elementi su snimani u Pinewoodu i Shepperton Studiosu u Velikoj Britaniji. Scena slijetanja je snimana na jezeru Lake Powell u Arizoni, gdje je također bila snimljena scena slijetanja astronauta za film *Planeta majmuna* (1968). Vizualni efekti su bili pod nadzorom Tima Webbera iz VFX londonske kompanije Framestore, koji je bio odgovoran za kreaciju većine osim 17 snimaka vizualnih efekata u filmu. Framestore je također bila u velikoj mjeri uključena u scenografiju i predvizualizaciju. Tim Webber je izjavio da se 80 posto filma sastoji od kompjuterske grafike, poredeći sa filmom *Avatar* Jamesa Camerona, koji je imao 60 posto kompjuterske grafike. Za simulaciju autentičnosti i odraza nefiltrirane svjetlosti u svemiru, bila je izgrađena ručno kontrolirana rasvjeta koja se sastojala od 1,8 miliona individualno kontroliranih LED svjetala. 3D scene je dizajnirao i nadzirao Chris Parks. Većina 3D scena je napravljena putem stereoskopije u Framestoreu. Preostali snimci su bili pretvoreni iz 2D u 3D tokom post produkcije prvenstveno od strane Prime Focusa iz Londona, sa dodatnom konverzijom Framestorea. Glavni čovjek iz Prime Focusa je bio Richard Baker.

Snimanje je počelo u Londonu u maju 2011. Film sadrži 156 snimaka s prosječnom dužinom od 45 sekundi što znači da ima manji broj snimaka ali zato traju duže, poredeći sa većinom drugih filmova ove dužine. Iako je prva reklama imala ozvučene eksplozije i druge zvukove, ove scene su tihe u konačnoj verziji filma. Cuaron je rekao: "Stavili su eksplozije u reklamu. Kao što znamo, nema zvuka u svemiru. U filmu, mi to ne radimo." Filmska muzika u sceni u svemiru sastoji se od muzike i zvukova koje bi astronauti čuli u njihovom odijelu ili u svemirskom vozilu. Za većinu snimaka Sandre Bullock, ona se nalazila unutar divovskog, mehaničkog vozila. Da bi ušla u vozilo bila je potrebna značajna količina vremena, tako da je Bullock odlučila da ostane unutra do 10 sati dnevno, komunicirajući sa drugima kroz slušalice. Cuaron je rekao da je njegov najveći izazov bio da se svi članovi tima osjećaju udbono i da ne bi patili od klaustrofobije. Tim je pokušao da to suzbije tako što su svaki dan organizirali proslavu kad bi Sandra Bullock stigla na snimanje. Oni su vozilu dali nadimak "Sandrin kavez" i imao je osvijetljeni znak.

## Muzika 
Steven Price je komponirao muziku za *Gravitaciju*. Početkom septembra 2013 23 minute odabrane filmske muzike bile su objavljene na internetu. Album sa filmskom muzikom objavljen je digitalno 17. septembra 2013 a na CD-u se pojavio 1. oktobra 2013 u produkciji Watertower Music. Pjesme koje se pojavljuju u filmu su:

* "Angels Are Hard to Find" - Hank Williams, Jr.
* "Sinigit Meerannguaq" - Juaaka Lyberth
* "Destination Anywhere" - Chris Benstead i Robin Baynton
* "922 Anthem" - 922 (sa Gaurav Dayalom)
* "Ready" - Charles Scott (sa Chelsea Williams)

U većini službenih reklama filma, korištena je kompozicija *Spiegel im Spiegel*, koju je napisao estonski kompozitor Arvo Pärt 1978.

## Premijere 
*Gravitacija* je bila objavljena u 3D i IMAX 3D tehnici 4. oktobra 2013. Izdanje filma se poklopilo sa početkom Svjetskog svemirskog festivala, koji se održao od 4 do 10. oktobra. Film je prvobitno bio planiran da bude pušten 21. novembra 2012, prije nego što je ponovo bio zakazan za objavljivanje 2013. kako bi se omogućio završetak rada na opsežnim efektima u post-produkciji.

Preliminarni izvještaji su predviđali da će se film otvoriti sa zaradom od preko 40 miliona dolara u Sjevernoj Americi. Film je zaradio 1.4 miliona dolara za prvu noć prikazivanja, a dosegao je 17.5 milliona druge noći. *Gravitacija* je izbila na vrh sa zaradom i prestigao je rekord filma *Paranormal Activity 3* sa najvišom zaradom od svih oktobarskih i jesenjih premijera, zaradivši ukupno 55.8 miliona dolara. 80 posto bruto zarade tokom vikend premijere došlo je od prikazivanja u 3D tehnici, zaradivši 44 miliona. 20 posto prihoda ili 11.2 miliona  došli su od projekcija u IMAX 3D tehnici što je najveći postotak ikad postignut na filmskoj premijeri.

Film je ostao na prvom mjestu po zaradi na kino blagajnama tokom drugog i trećeg vikenda. Tokom prvog vikenda  u Velikoj Britaniji, film je zauzeo prvo mjesto sa zaradom od 6.23 miliona paunda. nastavljajući istim tempom i tokom sljedeće sedmice. Najveće filmsko tržište izvan Sjeverne Amerike bila je Kina sa zaradom od 71.2 miliona dolara, zatim slijede Velika Britanija sa 47 miliona i Francuska sa 38.2 miliona dolara. Zaključno sa 17. februarom 2014 film je zaradio 700 miliona dolara širom svijeta. Zaključno sa 3. aprilom 2014 *Gravitacija* je zaradio 273.3 miliona u Sjevernoj Americi i 442.3 miliona u drugim zemljama, što iznosi ukupno 715.6 miliona dolara što ga čini osmim filmom iz 2013. sa najvišom zaradom.

## Kritike 
Film je imao svjetsku premijeru na 70. Međunarodnom filmskom festivalu u Veneciji 28. augusta 2013 a 4. oktobra bio je pušten za javno prikazivanje. Dobio je univerzalno priznanje od kritike i publike koji su pohvalili glumu (naročito glumu Sandre Bullock), režiju, scenarij, fotografiju, vizualne efekte, dizajn produkciju, korištenje 3D tehnike, i filmsku muziku Stevena Pricea. Internetski preglednik Rotten Tomatoes daje filmu status "Certified Fresh" ili 97% na osnovu 295 recenzija kritičara, sa prosječnom ocjenom 9.1/10. Preglednik sažima ocjenu riječima: "Gravitacija Alfonsa Cuarona je jezivi, napeti naučno-fantastični triler koji je majstorski režiran i vizualno je zapanjujući."  Metacritic, koji dodjeljuje rejting od mogućih 100 na osnovu mišljenja kritike, film zaradio ocjenu 96 na osnovu 49 recenzija, i tako dobija "univerzalno priznanje". CinemaScore je proveo ankete prilikom vikend premijere, i kino publika je dala *Gravitaciji* prosječnu ocjenu A- sa rasponom ocjena od A + do F. Justin Chang koji piše za magazin *Variety*, rekao je da film "vraća osjećaj čuđenja, straha i mogućnosti da veliki ekran inspiriše zapanjenost kod kritike i publike širom svijeta". Richard Corliss iz magazina *Time* rekao je: "Cuaron prikazuje stvari koje su nemoguće, ali, nekim čudom su u strašnoj, lijepoj stvarnosti svijeta svemira koji je iznad našeg svijeta. Ako je prošlost filma mrtva, *Gravitacija* nam pokazuje slavnu budućnost kinematografije. To je oduševljenje na svim nivoima. I zato što je Cuaron filmski vizionar najvišeg ranga, vi zaista ne možete odoljeti scenama." On je dalje pohvalio Cuarona za "smjelu i spretnu igru sa tačkom gledišta: u jednom trenutku ste unutar kacige dr. Ryan dok ona osluškiva sumornu tišinu, a zatim sa blagim pomakom ste izvana da procijenite njenu reakciju. 3D efekti, koji su dodati u post-produkciji, doprinose vanzemaljskom iznenađenju: oluja krhotina koja juri prema vama, kao i misli svemirskog putnika koji shvata da je zaista sam u svemiru".

Peter Travers iz magazina *Rolling Stone* ocijenio je film sa maksimalne četiri zvjezdice, navodeći da je "više od filma. To je neka vrsta čuda." A. O. Scott koji piše za *The New York Times* istaknuo je korištenje 3-D tehnike za koje je rekao da, "prevazilazi čak i ono što je James Cameron postigao u scenama letenja u filmu *Avatar*". Scott je dalje rekao da film "u nešto više od 90 minuta mijenja pravila kinematografije koja smo dosad poznavali". Neki su kritičari uporedili *Gravitaciju* sa drugim značajnim filmovima snimljenim o svemiru. Lindsey Webber sa Vulture.com, je rekao da je izbor Eda Harrisa za glas kontrolora misije podsjećanje na * Apollo 13*. * Gravitacija* također podsjeća i na druge filmove, uključujući i *Alien*, i *Odiseja u svemiru 2001*. James Cameron pohvalio je film i rekao je: "Mislim da je to najbolja svemirska fotografija ikada urađena, i mislim da je to najbolji film o svemiru ikada urađen, i to je film za kojim sam bio gladan da vidim jako dugo vremena". Quentin Tarantino je rekao da je jedan od njegovih vrhunskih deset filmova 2013. Magazini *Empire*, * Time* i *Total Film* rangirali su ga kao najbolji film 2013.

## Naučna utemeljenost 
thumb|Dijagram koji pokazuje orbite Međunarodne svemirske stanice i Svemirskog teleskopa Hubble
Cuaron je izjavio da film nije potpuno naučno precizan i da su bile dozvoljene neke slobode koje su potrebne da bi se održala priča. "Ovo nije dokumentarac," rekao je Cuaron. "To je komad fikcije." Film je bio hvaljen zbog realizma na lokacijama i njegovog ukupnog pridržavanja principa fizike, uprkos nešto netačnosti i pretjerivanja. Sudeći prema izjavi astronauta NASA-e Michaela J. Massimina, koji je učestvovao u misijama servisiranja Svemirskog teleskopa Hubble STS-109 i STS-125: "ništa nije bilo neumjesno, ništa nije nedostajalo. Postojao je jedan specijalni sjekač žica koji smo koristili na jednom od mojih svemirskih šetnji i kao doprinos uvjerljivosti oni su taj sjekač žica imali u filmu."

Astronaut Buzz Aldrin nazvao je vizualne efekte "izvanrednim", i rekao je: "Ja sam bio toliko ekstravagantno impresioniran prikazivanjem stvarnosti nulte gravitacije. Prolazak kroz prostor stanice je urađen na isti način na koji sam ja vidio ljude kako to rade u stvarnosti. Okretanje se može dogoditi - možda ne baš tako energično - ali sigurno smo bili sretni da ljudi još nisu bili u tim situacijama. Mislim da nas film podsjeća da stvarno postoje opasnosti tokom svemirskih misija, posebno u aktivnostima izvan svemirskog broda." Bivši astronaut NASA-e Garrett Reisman je rekao: "Tempo i priča su definitivno privlačni i mislim da je to bio najbolji način upotrebe 3D IMAX medija do sada. Umjesto da koristi medij kao trik, *Gravitacija* to koristi da dočara pravo okruženje koje je u potpunosti strano većini ljudi. Ali pitanje na koje većina ljudi želi da im odgovorim je, koliko je to bilo realno? Sama činjenica da se pitanje postavi tako ozbiljno je dokaz vjerovatnosti filma. Kada izađe loš film naučne fantastike, nikome ne smeta da me pita da li me je film podsjetio na prave događaje." Astrofizičar Neil deGrasse Tyson, astronom i skeptik Phil Plait, i NASA-in astronaut-veteran Scott E. Parazynski iznijeli su komentare o nekim od "najupadljivijih" nepreciznosti. Primjeri grešaka su sljedeći: 
* Svemirski teleskop Hubble, koji se popravlja na početku filma, ima nadmorsku visinu od oko 559&nbsp;km i orbitalni nagib od 28,5 stepeni. ISS (Međunarodna svemirska stanica) ima nadmorsku visinu od oko 420&nbsp;km i orbitalni nagib od 51.65 stepeni. Značajne razlike između orbitalnih parametara onemogućile bi da se putuje između dvije svemirske letjelice bez precizne pripreme, planiranja, proračuna, odgovarajuće tehnologije i velike količine goriva.
* Stone je prikazana da ne nosi specijalnu odjeću sa vodenim hlađenjem kao i čarape, što se uvijek nosi ispod EVA opreme kako bi se zaštili od ekstremnih temperatura u svemiru. Međutim, film pravilno oslikava sfernu prirodu kapi tekućine u mikro-gravitacijskom okruženju.

Bez obzira na nepravilnosti, Tyson, Plait i Parazynski izjavili su da su uživali u filmu.
Aldrin je rekao da se nada da će film ponovo da stimuliše interes javnosti za svemir, nakon decenija smanjivanja ulaganja u istraživanja u ovom polju.

## Reference 
## Vanjski linkovi 
* Zvanični sajt
* 
* *Gravitacija* na sajtu allmovie.com

Kategorija:Filmovi iz 2013.
Kategorija:Američki filmovi
Kategorija:Američki dramski filmovi
Kategorija:Američki naučnofantastični filmovi
Kategorija:Britanski filmovi
Kategorija:Britanski dramski filmovi
Kategorija:Britanski naučnofantastični filmovi
Kategorija:Filmovi na engleskom jeziku
Kategorija:Filmovi u režiji Alfonsa Cuaróna
Kategorija:Filmovi snimljeni u Arizoni
Kategorija:Filmovi snimljeni u Londonu
Kategorija:IMAX filmovi
Kategorija:Filmovi Heyday Filmsa
Kategorija:Filmovi Warner Brosa
Kategorija:BAFTA za najbolji film
Kategorija:Filmovi koji su dobili Oscar za najbolje vizualne efekte
Kategorija:Filmovi koji su dobili Oscar za najbolje miksanje zvuka
Kategorija:Filmovi koji su dobili Oscar za najbolje zvučne efekte
Kategorija:Filmovi koji su dobili Oscar za najbolju fotografiju
Kategorija:Filmovi koji su dobili Oscar za najbolju montažu
Kategorija:Filmovi koji su dobili Oscar za najbolju originalnu muziku
Kategorija:Filmovi koji su dobili Oscar za najbolju režiju
Kategorija:Filmovi koji su dobili Oscar za najbolju montažu zvuka
Kategorija:Američki filmovi katastrofe